VSM Sklep I Cp 677/2024
Datum: 2024-11-25T01:00:00.000+01:00
ecli: ECLI:SI:VSMB:2024:I.CP.677.2024
sodisce: Višje sodišče v Mariboru
oddelek: Civilni oddelek
institut: stroški postopka - končno poročilo - nagrada odvetnika
jedro: Tudi po stališču sodišča druge stopnje končno poročilo stranki ni mogoče zajeti v drugih odvetniških opravilih, ampak gre v celoti za samostojno opravilo.
zveza: ZPP člen 154, 154/1, 155, 165, 350, 365, 365/1, 365/1-3, 366

## Jedro

Tudi po stališču sodišča druge stopnje končno poročilo stranki ni mogoče zajeti v drugih odvetniških opravilih, ampak gre v celoti za samostojno opravilo.

## Izrek

Pritožbi se ugodi in se tožnikoma, zraven nagrade in stroškov odmerjenih v sodbi Okrajnega sodišča v Slovenski Bistrici P 36/2023 z dne 6. 5. 2024, priznajo še stroški za postopek pred sodiščem prve stopnje v znesku 41, 07 EUR, kar sta tožnikoma toženca dolžna nerazdelno plačati v roku 15 dni od prejema sklepa sodišča druge stopnje, v primeru zamude z zakonskimi zamudnimi obrestmi.

Toženca sta dolžna tožnikoma nerazdelno povrniti stroške pritožbenega postopka v znesku 243,35 EUR v roku 15 dni od prejema sklepa sodišča druge stopnje.

## Obrazložitev

Sodišče sodišče prve stopnje je s sodbo ugotovilo obstoj služnosti v korist nepremičnin v lasti tožencev (I. točka izreka). V II. točki izreka je tožencem naložilo nerazdelno plačilo stroškov tožnikov v znesku 1.199,85 EUR.

Zoper odločitev o stroških (II. točka izreka) se pritožujeta tožnika, saj menita, da jima gre nagrada za končno poročilo, ker gre v celoti za samostojno opravilo in ti stroški niso zajeti v nobenih drugih odvetniških opravilih za stranko. Tako bi sodišče prve stopnje moralo tožnikoma priznati še nagrado za končno poročilo, povečano za 10 %, zaradi zastopanja dveh strank, 2 % materialne stroške in 22 % DDV, skupaj še 41,07 EUR. Priglašata stroške pritožbenega postopka.

Pritožba je utemeljena.

Sodišča druge stopnje je izpodbijano odločitev o stroških (II. točka izreka) preizkusilo po uradni dolžnosti in v okviru pritožbenih navedb (350. člen v zvezi s 366. členom Zakona o pravdnem postopku - v nadaljevanju ZPP).

Po pregledu zadeve sodišče druge stopnje ugotavlja, da pritožba pravilno opozarja na dejstvo, da končno poročilo stranki ni zajeto v drugih opravilih za stranko1, saj tudi po stališču sodišča druge stopnje končno poročilo stranki ni mogoče zajeti v drugih odvetniških opravilih, ampak gre v celoti za samostojno opravilo.

Glede na obrazloženo je sodišče druge stopnje pritožbi tožnikov ugodilo in jima priznalo še 50 točk za končno poročilo stranki, 10 % povečanje zaradi zastopanja dveh strank, 2 % materialne stroške in 22 % DDV na odvetniške storitve, kar skupaj znaša 41,07 EUR, ter te stroške dodatno naložilo v plačilo tožencema (3. točka 365. člena ZPP).

Ker sta tožnika s pritožbo v celoti uspela, jima pripada še nagrada za sestavo pritožbe 250 točk, 10 % povišanje za zastopanje dveh strank, poročilo stranki 20 točk, 2 % materialni stroški in 22% DDV ter sodna taksa za pritožbo v višini 21,60 EUR. Glede na vrednost odvetniške točke 0,60 EUR, sta toženca dolžna plačati tožnikoma še stroške pritožbenega postopka v znesku 243,35 EUR, kot izhaja iz II. točke izreka sklepa sodišča druge stopnje (165. člen v zvezi s prvim odstavkom 154. člena in 155. člena ZPP).

---

[^1]: VSL II Cp 2599/2016 z dne 20. 12. 2016, VSM I Cpg 204/2021 z dne 30. 11. 2021.